I min kommune skinner solen 207 færre timer om året end i Danmarks solrigeste kommune. I min kommune falder der 245 mm mindre nedbør end i Danmarks vådeste kommune.

Hvor bor jeg, i hvilke kommuner skinner solen mest, og hvor falder der mest nedbør?

Det kan du finde svaret på i en rapport over klimaet i danske kommuner, som er udarbejdet af Mikael Scharling og John Cappelen fra Danmarks Meteorologiske Institut.

Rapporten er baseret på observationer i den seneste tiårs-periode fra 2006-2015 fra 70 målestationer landet over.

Årsgennemsnit for hele landet Temperatur: 8,9 grader celsius

Nedbør: 796 mm

Solskin: 1.723 timer

En opløsning på 1 km

Ud fra data fra disse beregner DMI temperatur, nedbør og solskinstimer i et grid med en opløsning på 1 km. Det er samme grid, der ligger til grund, når DMI udsender regionale vejrudsigter.

Fra Geodatastyrelsen har DMI hentet polygoner, der beskriver hver af landets 98 kommuner, og dermed har de bestemt gridpunkterne i hver kommune og beregnet et måneds- og årsgennemsnit.

Hvis du trevler alle rapportens data igennem, kan du konkludere, at jeg bor i Rudersdal, at Læsø er den solrigeste kommune med 1.951 timer, og at Herning er den vådeste med 978 mm nedbør.

»Det er ikke overraskende, at vi finder det mest solskinsrige vejr i Kattegat,« siger John Cappelen. Samsø er den kommune, som har næstmest solskin med 1.917 timer.

»Når Herning er vådest, er det fordi skyerne fra vest afgiver regn, når de møder den jyske højderyg,« siger han.

»Men så har de så mange andre gode ting i Herning,« skynder han sig at tilføje.

Svært at dele sol og vind lige

At Læsø løber med førstepladsen i solskin ærgrer uden tvivl 'solskinsøen' Bornholm, der scorer 1.909 timer, og Frederikshavn Kommune (med Skagen), der har 1.883 solskinstimer.

Men nu er Frederikshavn og Bornholm geografisk store kommuner, så det er ikke umuligt, at spidsen af Skagen eller et hjørne på Bornholm kan hamle op med Læsø. Det kan man ikke vide ud fra rapporten.

John Cappelen er sikker på, at mange turistchefer vil bruge rapporten til at profilere deres kommuner på bekostning af andre, for selv i vores lille land er der forholdsvis store forskelle i klimaet.

Han mener, at rapporten kan være med til at synliggøre disse forskelle, som sikkert vil interessere mange borgere rundt omkring i landet, der måske funderer over, hvorfor vejret i nabokommunen ofte er anderledes.

Den varmeste kommune er ...

Så mangler vi blot at oplyse, hvilken kommune der er varmest. Her noterer rapporten:

'Frederiksberg Kommune er den varmeste kommune i landet, da den er tæt bebygget og lidt væk fra det kystnære'.

Årsgennemsnittet for Frederiksberg er 9,7 grader celsius. Det er 0,1 grader højere end København, som ligger uden om Frederiksberg – og måske et godt argument for frederiksbergborgerne for at have deres egen kommune.